หากม็อบราชประสงค์ยืดเยื้อทำศก.เสียหาย 5 หมื่นล้าน
ครม.เศรษฐกิจประเมินความเสียหายจาก นปช. ชุมนุม หากยืดเยื้อ 3 เดือน ทำจีดีพีหด 0.64% หรือคิดเป็น 5 หมื่นล้านบาท
26 เม.ย. 2553

ครม.เศรษฐกิจประเมินความเสียหายจาก นปช. ชุมนุม หากยืดเยื้อ 3 เดือน ทำจีดีพีหด 0.64% หรือคิดเป็น 5 หมื่นล้านบาท
นายพุทธิพงษ์ ปุณณกันต์ กรรมการผู้ช่วยรัฐมนตรีประจำสำนักนายกรัฐมนตี เปิดเผยหลังประชุมครม.เศรษฐกิจ (รศก.) ว่า หน่วยงานเศรษฐกิจ ได้แก่ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และกระทรวงการคลัง ประเมินผลกระทบจากการชุมนุมของนปช.เบื้องต้นว่า หากสถานการณ์ยืดเยื้อตั้งแต่ 1-3 เดือน จะมีผลต่ออัตราการขยายตัวทางเศรษฐกิจ (จีดีพี) ภาพรวมจะลดลง 0.64% คิดเป็นเม็ดเงินประมาณ 5 หมื่นล้านบาท ทั้งนี้ เป็นการพิจารณาจากตัวเลขสมมติฐานของ สศช. ที่เคยประมาณการเศรษฐกิจทั้งปี 2553 จะเติบโต 4.5%
นอกจากนี้ ที่ประชุมครม.ศก.ยังเห็นชอบในหลักการมาตรการเยียวยาเพื่อช่วยเหลือผู้ที่ได้รับผลกระทบจากการชุมนุมทางการเมืองในพื้นที่บริเวณสะพานผ่านฟ้าลีลาศ และพื้นที่แยกราชประสงค์ ตั้งแต่วันที่ 14 มี.ค.53 เป็นต้นมา พร้อมกับมอบหมายให้หน่วยงานที่เกี่ยวข้องเร่งดำเนินการใน 3 มาตรการสำคัญ คือ การบรรเทาปัญหาสภาพคล่อง, การช่วยเหลือพนักงาน-ลูกจ้าง และการช่วยเหลือจากการสูญเสียรายได้ของกิจการ
1.มาตรการเร่งด่วนเพื่อบรรเทาปัญหาสภาพคล่อง ได้แก่ มาตรการชะลอกระแสเงินสดจ่ายออก เช่น ภาษีมูลค่าเพิ่ม, ภาษีเงินได้นิติบุคคล, ภาษีหัก ณ ที่จ่าย และภาษีโรงเรือนและที่ดิน ตลอดจนค่าสาธารณูปโภค และเงินนำเข้าประกันสังคมออกไปอีก 180 วัน และมาตรการสินเชื่อเพื่อเสริมสภาพคล่องให้แก่ SMEs โดยจัดหาเงินกู้อัตราดอกเบี้ยต่ำร้อยละ 1-2 และมาตรการสนับสนุนวงเงินบัตรเครดิต โดยการลดหย่อนอัตราการผ่อนชำระและอัตราดอกเบี้ยบัตรเครดิตลง โดยมอบหมายให้กระทรวงการคลังเป็นผู้ดำเนินการ          
2.มาตรการเร่งด่วนเพื่อช่วยเหลือพนักงานและลูกจ้าง ซึ่งแบ่งออกเป็น 2 กลุ่ม คือ 1.กลุ่มที่ถูกให้ออกจากงาน และ 2.กลุ่มที่ขาดรายได้จากส่วนแบ่งการขายและบริการ โดยภาครัฐจะให้ความช่วยเหลือพนักงานและลูกจ้างทั้ง 2 กลุ่มที่ถูกปลดออกจากงานระหว่างการชุมนุม โดยมอบหมายให้กระทรวงแรงงาน รวมทั้งนายเกียรติ สิทธีอมร ประธานผู้แทนการค้าไทย และนางอัญชลี เทพบุตร รองเลขาธิการนายกรัฐมนตรี ฝ่ายการเมือง ตรวจสอบกลุ่มพนักงานที่ได้รับผลกระทบจริง เพื่อให้ทราบจำนวนผู้ถูกเลิกจ้างที่ชัดเจน และสามารถให้ความช่วยเหลือได้ภายในเดือนพ.ค.นี้
3.มาตรการช่วยเหลือผลกระทบจากการสูญเสียรายได้ของกิจการ โดยการชดเชยภาษีมูลค่าเพิ่มและภาษีเงินได้นิติบุคคล และภาษีโรงเรือน รวมทั้งแนวทางการชดเชยค่าเช่าพื้นที่ของผู้ประกอบการรายย่อยที่เช่าพื้นที่ภายในห้างสรรพสินค้าที่ได้รับผลกระทบ โดยให้ผู้ประกอบการห้างสรรพสินค้าตรวจสอบจำนวนผู้เช่าพื้นที่รายย่อยที่ชัดเจน เพื่อกำหนดสัดส่วนการให้ความช่วยเหลือระหว่างเจ้าของห้างสรรพสินค้าและภาครัฐแก่ผู้เช่ารายย่อย โดยมอบให้นายเกียรติ และนางอัญชลี ประสานกับผู้ประกอบการและสำนักงบประมาณต่อไป
นายพุทธิพงษ์ กล่าวด้วยว่า หากภายหลังมีการตรวจสอบแล้วพบว่าผู้ประกอบการรายใดให้ความช่วยเหลือแก่ผู้ก่อการร้าย ทางภาครัฐจะยกเลิกมาตรการให้ความช่วยเหลือทั้งหมด และจะดำเนินคดีกับผู้ประกอบการรายนั้นต่อไป